[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 12.11.2008

COM(2008) 704 окончателен

2008/0217 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

относно агенциите за кредитен рейтинг

{SEC(2008) 2745} {SEC(2008) 2746}

ОБЯСНИТЕЛЕН МЕМОРАНДУМ

1. Контекст на предложението

1.1. Общ контекст, основания и цели на предложението

Агенциите за кредитен рейтинг предоставят независими становища относно вероятността за неплатежоспособност или очакваните загуби за дружества, правителства и широк кръг финансови инструменти. Тези „кредитни рейтинги“ се използват от инвеститорите, заемателите, емитентите и правителствата и поради това играят важна роля на финансовите пазари.

През 2006 г. Комисията установи своя регулаторен подход по отношение на агенциите за кредитен рейтинг[1] и заяви, че ще следи развитията в тази област много внимателно. Агенциите за кредитен рейтинг, които имат дейност в ЕС, се регулират от Кодекса за поведение на Международната организация на комисиите за ценни книжа (IOSCO)[2], основаващ се на доброволно спазване, и подлежат на годишна оценка от Европейския комитет на регулаторите на ценни книжа (CESR)[3]. Комисията заяви, че ще разгледа нови предложения, ако спазването на съществуващите правила на ЕС или на Кодекса на IOSCO е очевидно недостатъчно или ако се появят нови обстоятелства ― включително сериозни проблеми с пазарни провали.

Общоприето становище е, че агенциите за кредитен рейтинг имат значителен принос за неотдавнашните пазарни сътресения поради подценяване на кредитния риск на структурирани кредитни продукти. На преобладаващата част от рисковите продукти са давани най-високите рейтинги, като по този начин очевидно е подценен по-високия риск, присъщ на тези инструменти. Освен това, когато пазарните условия се влошиха, агенциите не успяха да адаптират рейтингите своевременно.

Настоящата криза разкри слабостите на методите и моделите, използвани от агенциите за кредитен рейтинг. Една от причините може би е, че агенциите за кредитен рейтинг работят на олигополен пазар, който предлага ограничени стимули за конкуренция по отношение на качеството на присъжданите рейтинги. Понякога лошото качество на рейтингите за структурирани финансови продукти има значителен принос за настоящата криза. Освен това станаха очевидни недостатъците в комуникацията на агенциите с ползвателите на кредитни рейтинги. Това се отрази на доверието на участниците на пазара в дейността на агенциите за кредитен рейтинг и надеждността на рейтингите.

През октомври 2007 г. финансовите министри на ЕС се споразумяха по отношение на набор от заключения във връзка с кризата ( „пътната карта на ЕКОФИН“)[4], които включват предложение за определяне на ролята, изиграна от агенциите за кредитен рейтинг, и за преодоляване на евентуалните свързани с нея проблеми. По-специално Комисията беше приканена да разгледа възможните конфликти на интереси в процеса на определяне на рейтинги, прозрачността на рейтинговите модели, периодите между преразглеждането на рейтингите и процесите на регулаторно одобрение.

За да се изясни ролята на агенциите и да се определи нуждата от регулаторни мерки, през есента на 2007 г. Комисията се допита до CESR и Европейската експертна група за пазарите на ценни книжа (ESME)[5]. Почти по същото време други държави също започнаха реформи в тази област (САЩ, Япония), а след това въпросът беше разгледан във важни доклади на IOSCO[6], на Форума за финансова стабилност[7] и на Комитета за глобалната финансова система[8]. През това време самите агенции за кредитен рейтинг очертаха някои реформи, които те се подготвят да осъществят[9].

Саморегулирането въз основа на доброволното спазване на Кодекса на IOSCO изглежда не предлага адекватно, надеждно решение на проблемите със структурните проблеми на бизнеса. Секторът предложи редица схеми за саморегулиране, но повечето от тях не са достатъчно солидни и/или стриктни, за да се справят със сериозните проблеми и да възстановят доверието на пазарите. Освен това индивидуалните подходи на някои от агенциите за кредитен рейтинг не биха имали необходимото въздействие върху пазара като цяло, за да се установят равнопоставени условия в целия ЕС, а за предпочитане и в целия свят. По отношение на материалноправните изисквания Комисията счита, че преразгледаният Кодекс за поведение на IOSCO е глобалният еталон. Кодексът обаче има някои ограничения, които е необходимо да се преодолеят, за да се направят правилата му напълно оперативни. Някои от правилата на IOSCO са доста абстрактни и общи. Те трябва да се конкретизират, а в някои случаи и да се консолидират, за да се направят по-лесни за прилагане на практика и по-ефективни. Което е най-важно, кодексът не предоставя механизъм за осигуряване на спазването му, а само приканва агенциите за кредитен рейтинг да посочват основания, ако не се съобразяват с него (подходът „спазвай разпоредбите или давай обяснения“). Сам по себе си кодексът е отворен и позволява да бъде допълван с приложими правила. В него изрично се посочва, че агенциите за кредитен рейтинг следва да се подчиняват на законовите и подзаконовите разпоредби на юрисдикциите, в които те осъществяват дейността си, и тези закони могат да включват пряко регулиране на агенциите за кредитен рейтинг, което може да включва елементи от кодекса.

В САЩ, където са дружествата-майки на повечето агенции за кредитен рейтинг, осъществяващи значителна дейност в ЕС, агенциите за кредитен рейтинг са обект на регулиране и надзор от лятото на 2007 г[10]. Като се има предвид глобалният характер на бизнеса с определяне на рейтинги, важно е да се създадат равнопоставени условия в САЩ и ЕС, като се установи правна рамка в ЕС, която да е съпоставима с прилаганата в САЩ и която да е изградена върху същите принципи.

Като се имат предвид тези съображения, настоящото предложение за регламент има четири общи цели, насочени към подобряване на процеса на определяне на кредитни рейтинги:

- първо, да се гарантира, че агенциите за кредитен рейтинг избягват конфликтите на интереси в процеса на определяне на кредитните рейтинги или поне, че те се управляват по подходящ начин;

- второ, да се подобри качеството на използваните методологии от агенциите за кредитен рейтинг и качеството на рейтингите;

- трето, да се повиши прозрачността, като се определят задължения за предоставяне на информация за агенциите за кредитен рейтинг;

- четвърто, да се осигури ефективна рамка за регистрация и надзор, така че да се избегнат търсенето на най-подходяща юрисдикция („forum shopping“) и регулаторният арбитраж между юрисдикциите на ЕС.

Комисията възнамерява да разработи регулаторна рамка за определянето на кредитни рейтинги с цел да се осигури високо равнище на доверието на инвеститорите и защита на потребителите.

1.2. Съществуващи разпоредби в областта на предложението

В правото на Общността се разглеждат само два специфични аспекта на кредитните рейтинги:

- Кредитните рейтинги не са препоръки по смисъла на Директива 2003/125/ЕО[11] за прилагане на Директивата за пазарните злоупотреби[12], но в съображение 10 от Директива 2003/125/ЕО се посочва, че агенциите трябва да разгледат възможността за приемане на вътрешни политики и процедури, предназначени да се гарантира, че техните кредитни рейтинги са коректно представени и че те оповестяват по подобаващ начин всички значителни интереси или конфликти на интереси по отношение на финансовите инструменти или на емитентите, с които са свързани техните кредитни рейтинги.

- Директивата за изискванията по отношение на капитала (2006/48/EО)[13] дава възможност да се използват външни кредитни оценки за определяне на рисковите относителни тегла и получените чрез тях изисквания по отношение на капитала, прилагани за експозициите на банките или инвестиционните дружества. Външна кредитна оценка може да се използва за тази цел единствено, ако агенцията за външна кредитна оценка („АВКО“), която я предоставя, е призната от компетентните органи. Механизмът за признаване е очертан в приложение VI, Част 2 от Директивата за изискванията по отношение на капитала. Компетентните национални органи могат да признаят АВКО единствено, ако последната съблюдава изисквания като обективност, независимост, текущ преглед, надеждност и прозрачност. За да се стимулира конвергенцията, Комитетът на европейските органи за банков надзор (CEBS) е издал насоки относно признаването на АВКО[14].

1.3. Консултация със заинтересованите страни и оценка на въздействието

Както е посочено в раздел 1.1, през есента на 2007 г. Комисията се допита до Европейския комитет на регулаторите на ценни книжа (CESR) и до Европейската експертна група за пазарите на ценни книжа (ESME), като потърси съвет относно различни аспекти на дейността на агенциите за кредитен рейтинг и ролята им на финансовите пазари, и по-специално в областта на структурираните финансови продукти. И двете групи се допитаха екстензивно до заинтересованите страни, давайки на Комисията по-широка представа и повече данни за ролята на агенциите за кредитен рейтинг в областта на структурираните финанси в контекста на сътресенията с рисковите кредити.

Успоредно с внимателното следене на напредъка на работата на CESR и ESME, Комисията проведе разговори с агенциите за кредитен рейтинг и потърси становища от други заинтересовани страни, включително асоциации от секторите на застраховането, ценните книжа и банковото дело както и от доставчици на информационни услуги. От 31 юли 2008 г. до 5 септември 2008 г. бе проведено обществено допитване по Интернет[15]. Агенциите за кредитен рейтинг, банки, инвестиционни дружества, застрахователни компании, мениджъри на фондове, надзорни и регулаторни органи, министерствата на финансите, централни банки и други заинтересовани страни бяха представени в отговорите на анкетите чрез техните индивидуални или групирани отговори[16].

1.4. Оценка на въздействието

В съответствие с политиката си за „по-добро регулиране“ Комисията направи оценка на въздействието на вариантите по отношение на политиките. Бяха разгледани четири варианта:

- Вариант 1: запазване на настоящото състояние непроменено (подход на саморегулиране въз основа на Кодекса на IOSCO, допълнен с индивидуални инициативи на агенциите за кредитен рейтинг);

- Вариант 2: изготвяне на европейски кодекс за поведение и определяне на орган за мониторинг на неговото спазване от страна на агенциите за кредитен рейтинг, макар и този орган да няма правомощия по отношение на правоприлагането;

- Вариант 3: издаване на препоръка на Комисията (без задължителен характер);

- Вариант 4: правна уредба за установяване на рамка за регистрация и надзор на агенциите за кредитен рейтинг.

Всеки от тези варианти по отношение на политиките е оценен в съответствие с четири критерия: ефективност[17], сигурност[18], обща рамка[19] и гъвкавост[20]. Вариантът за правна рамка има явни преимущества над другите варианти по отношение на политиките особено относно неговата ефективност и сигурност, тъй като другите варианти (подходите на саморегулиране или препоръка) не могат да доведат до правно обвързващи правила и механизъм за осигуряване на тяхното спазване. Освен това законодателството е най-добрият вариант за осигуряване на обща рамка в ЕС като цяло и на ефективен противовес на други важни юрисдикции, по-специално на тази на САЩ.

2. Правни елементи на предложението

2.1. Правно основание

Настоящото предложение се основава на член 95 от Договора за създаване на ЕО.

2.2. Субсидиарност и пропорционалност

Предложението на Комисията да се регулират агенциите за кредитен рейтинг е в съответствие с принципа на субсидиарност, изложен в член 5, параграф 2 от Договора за създаването на ЕО, в който се изисква Общността да предприема действия само когато и доколкото целите на предложените мерки не могат да бъдат постигнати в достатъчна степен от държавите-членки и следователно могат, поради мащаба на ефектите на предложените мерки, да бъдат постигнати в по-голяма степен от Общността. Бизнесът на агенциите за кредитен рейтинг е глобален. Рейтингите, присъдени от агенция за кредитен рейтинг в една държава-членка се ползват с доверието на участници на пазара в целия ЕС. Недобрата работа или липсата на регулаторна рамка за агенциите за кредитен рейтинг в дадена държава-членка могат да се отразят неблагоприятно на участниците и на финансовите пазари в целия ЕС. Поради това за защита на инвеститорите и пазарите от възможни пропуски са необходими добри регулаторни правила, приложими за ЕС като цяло.

Необходимо е да се установи обща рамка от правила по отношение на качеството на кредитните рейтинги, които да се използват от финансовите институции, регулирани от хармонизирани правила в Общността. В противен случай ще съществува риск държавите-членки да приемат разнопосочни мерки на национално равнище. Това би имало пряко отрицателно въздействие и би създало пречки за доброто функциониране на вътрешния пазар, тъй като агенциите за кредитен рейтинг, присъждащи кредитни рейтинги, които са предназначени за използване от финансовите институции в Общността, ще са подложени на различни правила в различните държави-членки.

И накрая предвид глобалния характер и влиянието в световен мащаб на рейтинговия бизнес, сближаването на правилата за регулиране на определянето на кредитни рейтинги в глобален мащаб, осигуряващи еднакво високо ниво на доверие на инвеститорите и защита на потребителите, има важно значение. Различия в националното регулиране в ЕС биха затруднили този процес на конвергенция и могат да отслабят позицията на ЕС в сравнение с важни режими в други части на света.

Предложеният регламент също така е и съразмерен, както се изисква от член 5, параграф 3 от Договора за създаването на ЕО. Той е насочен не към всички агенции за кредитен рейтинг, а само към тези, чиито рейтинги се използват за регулативни цели от финансовите институции, т.е. тези с потенциално голямо влияние върху финансовата система. Много от тези задължителни разпоредби са въз основа на Кодекса на IOSCO. Това значително ще ограничи разходите за адаптиране, тъй като много агенции за кредитен рейтинг вече спазват на доброволна основа този кодекс. При предложението се взема предвид съществуващото регулиране в големи държави, които не са членки на ЕС, за да се улесни прилагането на бизнес модела на работещите в глобален мащаб агенции за кредитен рейтинг, но то е съобразено и с по-малки агенции, които следват не толкова комплексен бизнес модел[21].

2.3. Избор на правен инструмент

Законодателството на ЕС изглежда е единственият вариант, който може значително да защити инвеститорите и европейските финансови пазари срещу риска от недобро функциониране на агенциите за кредитен рейтинг. Необходим е уеднаквен подход, за да се създаде рамка, при която компетентните органи на държавите-членки да могат да осигуряват систематично прилагане на новите изисквания от страна на агенциите за кредитен рейтинг в Общността като цяло. Регламентът е най-подходящият инструмент за осигуряване на систематичен и уеднаквен подход в Европейския съюз като цяло поради неговото пряко действие.

В момента в нито една от държавите-членки не съществува цялостен режим на регистрация и надзор за присъждането на кредитни рейтинги. Вследствие но това директивата, при която държавите-членки разполагат с определена степен на гъвкавост при решаването как да адаптират своите национални правни норми спрямо новата рамка, не е ефективен инструмент.

Тъй като регламентът не е необходимо да се транспонира от държавите-членки, с него може да се въведе незабавно необходимата уеднаквена рамка, за да се възстанови бързо доверието на пазара по отношение на определянето на кредитните рейтинги. Той е и по-малко обременителен за бизнеса, тъй като в целия Европейски съюз ще се прилага само един набор от общностни правила.

2.4. Комитология

Предложението е въз основа на процеса Lamfalussy за регулиране на финансовите услуги. С основната част от предложения регламент се въвеждат принципи с цел да се гарантира, че (i) върху присъждането на кредитни рейтинги не оказват влияние конфликти на интереси, (ii) присъдените кредитни рейтинги са с високо качество и (iii) агенциите за кредитен рейтинг действат по прозрачен начин.

Техническите подробности, необходими за уточняване на принципите на регламента, са изложени в приложения I и II към него. За да се позволи бързо адаптиране на регламента към евентуални нови развития, влияещи върху определянето на рейтинги, техническите разпоредби, които се съдържат в приложенията, могат да се изменят от Комисията в съответствие с Решение 1999/468/EО на Съвета от 28 юни 1999 г. [22]Тъй като тези мерки са с общ обхват и са предназначени за изменение на несъществени елементи от настоящия регламент, те трябва да се приемат в съответствие с регулаторната процедура с контрол, предвидена в член 5а от Решение 1999/468/EО.

2.5. Съдържание на предложението

2.5.1. Обхват (член 2)

С предложението се въвежда правно обвързващ режим на регистрация и надзор за агенции за кредитен рейтинг, определящи рейтинги, които са предназначени за използване за регулаторни цели от кредитни институции, инвестиционни дружества, застрахователни и презастрахователни предприятия, колективни инвестиционни схеми и пенсионни фондове.

2.5.2. Независимост и избягване на конфликти на интереси (членове 5―6 и приложение I, раздели А, Б и В)

По-нататъшните подобрения при вземането предвид на организационните изисквания и конфликтите на интереси са от съществено значение, за да могат агенциите за кредитен рейтинг да спечелят отново доверието на пазарите. За това се изискват реформи на структурата им за вътрешно управление за въвеждане на надежден вътрешен контрол и линии на отчитане с ясно разграничение на функцията по определяне на рейтинги от бизнес интересите. Външният контрол се засилва с вътрешна дисциплина, като на независими, ненатоварени с изпълнителни ръководни функции членове на управителния или надзорния съвет на агенциите за кредитен рейтинг се дават специфични задачи, за да се осигури ефективен контрол (член 5 и приложение I, раздел А, точка 2).

За да се гарантира независимост на рейтингите, от агенциите за кредитен рейтинг се изисква да предотвратяват конфликти на интереси и/или да управляват тези конфликти по подходящ начин, когато те са неизбежни. Те трябва да оповестяват конфликтите на интереси пълно, своевременно, ясно, кратко, конкретно и по виден начин и да отчитат всички значителни заплахи за независимостта на рейтинговата агенция или за тази на нейните служители, участващи в процеса на определяне на рейтинги, заедно с прилаганите предпазни мерки за смекчаване на тези заплахи. Те трябва да ограничават дейността си до определяне на кредитни рейтинги и свързани с това операции без да извършват консултантски услуги (член 5 и приложение I, раздел Б).

Агенциите трябва да имат адекватни вътрешни политики и процедури, за да се предпазват служителите, участващи при определянето на кредитни рейтинги, от конфликти на интереси и да се гарантират качеството, справедливостта и задълбочеността на рейтингите и процесът на непрекъснат преглед. Във връзка с това агенциите трябва да насочват достатъчно служители с подходящи познания и опит към дейността си за определяне на кредитни рейтинги и да правят подходящи договорености за ротации на анализаторите и лицата, одобряващи кредитни рейтинги. (член 6 и приложение I, раздел В).

Схемите за възнаграждения на служителите, участващи в процеса на определяне на рейтинги, трябва да се определят предимно въз основа на качеството, точността, задълбочеността и безпристрастността на тяхната работа (член 6, параграф 6).

2.5.3. Качество на рейтингите (член 7)

Целта на кредитните рейтинги е да се предостави надежден и качествен анализ на кредитния риск на заемател или емитент въз основа на разполагаемата информация и икономически анализ. Много инвеститори разчитат на агенциите за кредитен рейтинг, защото не притежават опита и/или средствата (изразени във време или пари) да направят свой анализ на кредитния риск. Освен това агенциите за кредитен рейтинг често притежават информация, която не е широко достъпна за участниците на пазара. Така че на теория рейтингите, присъждани от агенциите за кредитен рейтинг, са ефективно средство за инвеститорите за оценяване и управление на кредитния риск, но само ако те са обосновани и с добро качество. Предложеният регламент има за цел да се подобри качеството на кредитните рейтинги, но с него не се освобождават инвеститорите от необходимостта да правят преценки и надлежен анализ, когато разчитат на рейтинги при вземането на инвестиционни решения; също така той не застрашава независимостта на процеса на определяне на рейтинги или на самите рейтинги, за които агенциите за кредитен рейтинг продължават да носят пълната отговорност.

За да се позволи на добре информираните участници на пазара (банки и други институционални инвеститори) да проверяват солидността на използваните методологии и рейтингите, присъдени от агенциите за кредитен рейтинг, а също така и за да се увеличи дисциплината на пазара, агенциите за кредитен рейтинг трябва да оповестяват методологиите, моделите и ключовите допускания, използвани в процеса на определянето на рейтингите. Методите трябва да се актуализират и да подлежат на преразглеждане. Ако агенцията промени кредитния си рейтинг, тя трябва незабавно да оповести върху кои рейтинги е вероятно да окаже влияние тази промяна и да ги преразгледа в кратки срокове. Агенциите за кредитен рейтинг трябва също така непрекъснато да преразглеждат рейтингите. Това е важно, за да се поддържат рейтингите актуализирани и чувствителни спрямо промените на финансовите условия. Тази разпоредба следва да предпази агенциите за кредитен рейтинг от концентриране на усилията и ресурсите им върху първоначалния рейтинг и пренебрегването на последващия мониторинг, което може да навреди на текущото качество на рейтингите.

2.5.4. Задължения за оповестяване на информация и прозрачност (членове 8―11 и приложение I, раздели Б, Г и Д)

Настоящата криза разкри слабостите на методите и моделите, използвани от агенциите при оценяването на структурирани финансови инструменти, които са финансово конструирани, за да вдъхват висока степен на доверие на инвеститорите, и в комуникацията на агенциите с пазарите и инвеститорите както по отношение на характеристиките и ограниченията на определянето на рейтинги на структурирани финансови инструменти, така и по отношение на ключови допускания при моделите.

С предложението агенциите за кредитен рейтинг се задължават да оповестяват рейтингите своевременно и по начин, който не е селективен, освен ако рейтингите не се предоставят чрез предварителен абонамент. То има за цел да се позволи на инвеститорите да правят разграничение между рейтингите за структурирани продукти и за традиционни продукти (корпоративни, суверенни), като се изисква да се използва различна категория рейтинги за структурираните финансови инструменти или да се предоставя допълнителна информация за техните рискови характеристики. За спонтанните кредитни рейтинги се прилагат специфични изисквания за оповестяване на информация (член 8).

За да се гарантира, че вътрешните процеси и процедури са достатъчно прозрачни, агенциите за кредитен рейтинг трябва публично да оповестяват някои важни данни, например относно конфликти на интереси, методологиите и ключови рейтингови допускания, както и общия характер на техните политики по отношение на възнагражденията. Също така те трябва периодично да предоставят данни относно историческите проценти на неплатежоспособност за различните рейтингови категории и да предоставят на компетентните органи някои елементи като списък на 20-те най-големи клиенти по приходи (член 9 и приложение I, раздел Д).

За да се гарантира, че участниците на пазара разполагат с релевантни, стандартизирани данни за резултатите от дейността на агенциите за кредитен рейтинг, които да им позволяват да правят сравнения в рамките на сектора, CESR следва да създаде публично достъпно централно хранилище за такива данни (член 9, параграф 2).

С цел да се възвърне доверието на обществеността в рейтинговия бизнес, агенциите за кредитен рейтинг трябва да публикуват годишен доклад за прозрачността (член 10 и приложение I, раздел Д, Част ―7 и приложение точки 7―9).

2.5.5. Регистрация (членове 12―17) и надзор (членове 19―31)

За да се съблюдава законодателството на Общността, дейността на агенциите за кредитен рейтинг, чиито кредитни рейтинги са предназначени за използване за регулаторни цели от финансовите институции, ще подлежи на предварителна регистрация. В предложението се излагат условията и процедурата за предоставяне или оттегляне на такава регистрация. (членове 12―17)

Определянето на кредитни рейтинги от страна на дадена агенция за кредитен рейтинг в Европейския съюз има последици за всички пазари в ЕС. Поради това в процеса на регистрация следва да участват всички регулатори в Европейския съюз. С предложението се въвежда единен пункт за регистрация, CESR, който в най-голяма степен е в състояние да предостави „едно гише“ за заявленията и централен пункт за информиране и координиране на всички национални регулатори на ЕС. Отговорността за регистрацията и надзора на агенциите за кредитен рейтинг ще продължи да се носи от компетентния орган на държавата-членка по произход, т.е.тази, в която се намира седалището според устройствения акт на агенцията за кредитен рейтинг. Този компетентен орган има най-добри позиции поради физическото си присъствие да осъществява надзор над агенцията за кредитен рейтинг. Специфични разпоредби се предлагат и за групи от агенции за кредитен рейтинг. Когато разглеждат заявления за регистрация, подадени от група агенции за кредитен рейтинг, съответните компетентни органи трябва да вземат предвид структурата на групата и да се споразумеят кой да отговаря за координацията на процеса на регистрация (член 14).

За да функционира като орган за единен пункт за входяща регистрация, CESR трябва да е тясно свързан с процеса на регистрация от самото начало и да има право да съветва относно предоставянето или оттеглянето на регистрацията от компетентния орган на държавата-членка по произход и да може да иска преразглеждане на проектите за решения (член 17). Регистрацията ще влиза в сила след публикуване от страна на Комисията в Официален вестник на Европейския съюз (член 14). Комисията ще публикува редовно актуализиран списък на регистрираните агенции за кредитен рейтинг.

С предложението се създава механизъм за осигуряване на ефективното прилагане на регламента. То дава на компетентните органи необходимите правомощия да гарантират спазване на регламента от страна на агенциите за кредитен рейтинг в Общността като цяло. При осъществяване на задълженията им компетентните органи не трябва да се намесват в определянето на съдържанието на кредитните рейтинги (член 20, параграф 1). За да се гарантира ефективен надзор, с предложението се изискват специфични форми на координация между компетентните органи на държавите-членки за насърчаване на обща надзорна култура. В него се предвижда и засилено сътрудничество при групи от агенции за кредитен рейтинг чрез координация на надзорните дейности от определено лице или орган (член 25). С оглед на международния мащаб на бизнеса с определяне на кредитни рейтинги, необходимо е също така да се предвиди обмен на информация с държави, които не са членки на ЕС (член 29).

2.6. Отражение върху бюджета

Предложението няма отражение върху бюджета на Общността.

2008/0217 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

относно агенциите за кредитен рейтинг (Текст от значение за ЕИП)

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за създаване на Европейската общност и по-специално член 95 от него,

като взеха предвид предложението на Комисията,

като взеха предвид становището на Европейския икономически и социален комитет[23],

като действат в съответствие с процедурата, предвидена в член 251 от Договора[24],

като имат предвид, че:

(1) Агенциите за кредитен рейтинг играят важна роля за глобалните пазари на ценни книжа и банковото дело, тъй като техните рейтинги се използват от инвеститорите, заемателите, емитентите и правителствата при вземането на инвестиционни и финансови решения въз основа на информация. Кредитните институции, инвестиционните дружества, застрахователните и презастрахователните предприятия, предприятията за колективно инвестиране в прехвърлими ценни книжа (ПКИПЦК) и институциите за професионално пенсионно осигуряване могат да използват тези рейтинги като се позовават на тях при изчисляването на изискванията по отношение на капитала им за целите на определянето на платежоспособността или за изчисляване на риска при тяхната инвестиционна дейност. Поради това кредитните рейтинги имат значително влияние върху доверието на инвеститорите и потребителите. Следователно е от съществено значение използваните в Общността кредитни рейтинги да са независими, обективни и с възможно най-високо качество.

(2) В момента повечето агенции за кредитен рейтинг имат седалища извън Общността. Повечето държави-членки не регулират дейностите на агенциите за кредитен рейтинг или условията за присъждане на кредитни рейтинги. Независимо от голямото им значение за функционирането на финансовите пазари, агенциите за кредитен рейтинг са подчинени на законодателството на Общността само до известна степен, по-специално на Директива 2003/6/ЕО на Европейския парламент и на Съвета от 28 януари 2003 г. относно търговията с вътрешна информация и манипулирането на пазара (пазарна злоупотреба)[25]. Директива 2006/48/ЕО на Европейския парламент и на Съвета от 14 юни 2006 г. относно предприемането и осъществяването на дейност от кредитните институции и Директива 2006/49/ЕО на Европейския парламент и на Съвета от 14 юни 2006 г. относно капиталовата адекватност на инвестиционните посредници и кредитните институции[26] също се отнасят и за агенциите за кредитен рейтинг. Поради това е важно да се установят правила, за да се гарантира, че всички рейтинги, използвани от финансови институции, подчинени на законодателството на Общността, са с възможно най-високо качество и са присъдени от агенции за кредитен рейтинг, които подлежат на стриктни изисквания. Комисията ще продължи да работи с международните си партньори, за да осигури сближаване на правилата, прилагани по отношение на агенциите за кредитен рейтинг.

(3) Агенциите за кредитен рейтинг могат да прилагат на доброволна основа Кодекса за поведение на агенциите за кредитен рейтинг, издаден от Международната организация на комисиите за ценни книжа (IOSCO), наричан по-долу „Кодекса на IOSCO“. През 2006 г. в съобщение относно агенциите за кредитен рейтинг[27] Комисията прикани Европейския комитет на регулаторите на ценни книжа, наричан по-долу „CESR“, да следи за спазването на Кодекса на IOSCO и да докладва обратно на Комисията на годишна база.

(4) Европейският съвет от 13 и 14 март 2008 г. постигна споразумение относно набор от заключения, за да се преодолеят основните слабости, очертали се във финансовата система. Една от целите бе да се подобри функционирането на пазара и структурите за стимулиране, включително ролята на агенциите за кредитен рейтинг.

(5) Счита се, че агенциите за кредитен рейтинг не успяха да отразят достатъчно рано в кредитните си рейтинги влошаването на условията на пазара. Този неуспех може най-добре да се коригира с мерки, свързани с конфликтите на интереси, качеството на кредитните рейтинги, прозрачността на агенциите за кредитен рейтинг, тяхното вътрешно управление и надзора над дейността им. Ползвателите на кредитни рейтинги не трябва да разчитат сляпо на тях. Те следва да полагат максимални усилия да правят свой собствен анализ и надлежен преглед по отношение на това доколко да разчитат на такива кредитни рейтинги.

(6) Необходимо е да се установи обща рамка от правила по отношение на качеството на кредитните рейтинги, които да се използват от финансовите институции, регулирани от хармонизирани правила в Общността. В противен случай ще съществува риск държавите-членки да приемат разнопосочни мерки на национално равнище. Това би имало пряко отрицателно въздействие и би създало пречки за доброто функциониране на вътрешния пазар, тъй като агенциите за кредитен рейтинг присъждащи кредитни рейтинги, които са предназначени за използване от финансовите институции в Общността, ще са подложени на различни правила в различните държави-членки. Освен това различия в изискванията по отношение на качеството на кредитните рейтинги могат да доведат до различни нива на защита на инвеститорите и потребителите.

(7) За да се избегнат потенциални конфликти на интереси, агенциите за кредитен рейтинг следва да ограничат своята дейност до присъждането на кредитни рейтинги. На агенциите за кредитен рейтинг не следва да е позволено да осъществяват консултантски услуги. По-специално, агенциите за кредитен рейтинг не следва да правят предложения или препоръки по отношение на дизайна на структурирани финансови инструменти. Агенциите за кредитен рейтинг обаче следва да могат да предоставят допълнителни услуги, когато това не поражда потенциални конфликти на интереси по отношение на присъждането на кредитни рейтинги.

(8) Агенциите за кредитен рейтинг следва да установяват подходящи вътрешни политики и процедури по отношение на служителите, участващи в процеса на определяне на кредитни рейтинги, с цел да се предотвратяват конфликти на интереси и да се осигурят във всеки един момент качеството, коректността и задълбочеността на рейтингите и на процеса на преразглеждане.

(9) За да се гарантира тяхната независимост, агенциите за кредитен рейтинг следва да избягват ситуации на конфликти на интереси и да управляват тези конфликти по подходящ начин, когато те са неизбежни. Те следва своевременно да оповестяват информация за конфликтите на интереси. Те следва също така да съхраняват информация за всички значими заплахи за тяхната независимост и тази на служителите им, участващи в процеса на определяне на кредитни рейтинги, както и взетите предпазни мерки за смекчаване на тези заплахи.

(10) За да се гарантира независимостта на процеса на определяне на кредитни рейтинги по отношение на техните бизнес интереси като дружества, агенциите за кредитен рейтинг следва да гарантират, че административният или надзорният съвет включва поне трима члена, които не са натоварени с изпълнителни ръководни функции и са независими по смисъла на точка 13 в раздел III на Препоръка 2005/162/ЕО на Комисията относно ролята на директорите на дружества, чиито ценни книжа са допуснати до търговия на регулирани пазари, които не са натоварени с изпълнителни или надзорни функции, и относно комитетите на надзорния съвет[28]. Освен това е необходимо преобладаващата част от членовете на управителния или надзорния съвет, включително всички независими членове, да имат достатъчен опит в областта на финансовите услуги.

(11) С цел да се избягват конфликти на интереси, възнаграждението на независимите членове на управителния или надзорния съвет не следва да зависи от резултатите от дейността на агенцията.

(12) Агенциите за кредитен рейтинг следва да заделят достатъчен брой служители с подходящи познания и опит за дейността им по присъждането на кредитни рейтинги. По-специално те следва да осигуряват подходящи човешки и финансови ресурси за определянето на кредитни рейтинги, както и за техните мониторинг и актуализиране.

(13) Продължителните връзки с един и същи предприятия, на които се присъжда рейтинг, или със свързани с тях трети страни, могат да поставят под съмнение независимостта на анализа и лицата, одобряващи кредитните рейтинги. Поради това тези анализи или лица следва да подлежат на ротационен механизъм.

(14) Агенциите за кредитен рейтинг следва да използват рейтингови методологии, които са стриктни, систематични и на непрекъсната основа и при които се получават рейтинги, които могат да бъдат подложени на валидиране въз основа на историческия опит. Те следва да гарантират, че методологиите, моделите и ключовите рейтингови допускания, използвани при определянето на кредитните рейтинги, се поддържат правилно, актуализират се и подлежат на цялостно преразглеждане на периодична основа. При липса на надеждни данни или когато сложността на нов вид структура, по-специално на структурирани финансови инструменти, поражда сериозни въпроси за това дали агенцията за кредитен рейтинг може да даде надежден кредитен рейтинг, агенцията за кредитен рейтинг следва да се въздържи от определянето на кредитен рейтинг или да оттегли съществуващия кредитен рейтинг.

(15) За да се осигури качеството на рейтингите, агенциите за кредитен рейтинг следва да предприемат мерки за гарантиране на надеждността на използваната от тях информация при определянето на рейтинги. За тази цел те могат да предвидят, освен други елементи, да разчитат на финансови отчети, подлежащи на независим одит, и на публични оповестявания, верификация чрез услугите на реномирана трета страна, преглед на случаен принцип на получената информация от страна на агенцията за кредитен рейтинг или договорни разпоредби, при които ясно се установява отговорността на предприятието, чийто рейтинг се определя, или на свързаните с него трети страни, в случай че предоставената по силата на договора информация е по същество и с тяхно знание погрешна или подвеждаща или в случай че не са осъществили надлежен преглед на точността на информацията, както е посочено в условията на договора.

(16) Необходимо е методологиите, моделите и ключовите рейтингови допускания, използвани от агенцията за кредитен рейтинг, да се преразглеждат редовно с цел да могат да се отразят правилно изменящите се условия на пазарите на базовите активи. С цел осигуряване на прозрачност, оповестяването на всяка съществена промяна в методологиите и практиките, процедурите и процесите на агенциите за кредитен рейтинг следва да се прави преди тяхното влизане в сила, освен ако извънредни условия на пазара не изискват незабавна промяна на кредитния рейтинг.

(17) Агенциите за кредитен рейтинг следва да посочват всички евентуални подходящи предупреждения за риск, включително анализ на чувствителността на съответните допускания. В този анализ следва да се обяснява как различните развития на пазара, които движат параметрите, върху които е изграден модела, могат да повлияят на промените на кредитните рейтинги (напр. изменчивостта). Агенциите за кредитен рейтинг следва да гарантират, че информацията за историческите проценти на неплатежоспособност за различните рейтингови категории може да се провери и измери количествено и дава достатъчна основа, за да могат заинтересованите страни да разберат историческите резултати от дейността за всяка рейтингова категория и дали и как са се изменяли рейтинговите категории. Ако естеството на кредитния рейтинг или други обстоятелства правят историческия процент на неплатежоспособност неподходящ, статистически незначим или по друг начин подвеждащ индикатор за потребителите на рейтингите, агенцията за кредитен рейтинг следва да даде подходящи пояснения. Тази информация следва, доколкото е възможно, да бъде съпоставима с всички съществуващи тенденции за сектора, за да може инвеститорът да бъде подпомогнат при сравняването на резултатите от дейността на различните агенции за кредитен рейтинг.

(18) При определени обстоятелства структурираните финансови инструменти могат да имат последици, които са различни от тези при традиционните дългови инструменти на дружествата. Би било подвеждащо за инвеститорите да прилагат едни и същи категории рейтинги и за двата вида инструменти без допълнителни обяснения. Агенциите за кредитен рейтинг следва да играят важна роля за повишаване на осведомеността на ползвателите на рейтинги относно специфичните особености на структурираните финансови продукти в сравнение с традиционните такива. Поради това тези агенции следва или да използват различни категории рейтинги за структурираните финансови инструменти или да предоставят допълнителна информация за различните рискови характеристики на тези продукти.

(19) Агенциите за кредитен рейтинг следва да вземат мерки за избягване на ситуации, в които емитентите искат предварителната рейтингова оценка на съответния структуриран финансов инструмент от няколко агенции за кредитен рейтинг, за да открият тази, която предлага най-добрия кредитен рейтинг за предложената структура. Емитентите също следва да избягват прилагането на такива практики.

(20) Агенциите за кредитен рейтинг следва да съхраняват информация за методологията за рейтингите и редовно да актуализират измененията в нея, като съхраняват информация и за съществените елементи от диалога между анализатора и обекта на рейтинга или свързаните с него трети страни.

(21) За да се гарантира високо ниво на доверие на инвеститорите и потребителите във вътрешния пазар, агенциите за кредитен рейтинг, които определят кредитни рейтинги, предназначени за използване за регулаторни цели от финансови институции в Общността, следва да подлежат на регистрация. Поради това е необходимо да се изложат условията и процедурите за предоставянето, прекъсването и оттеглянето на тази регистрация.

(22) На дадена агенция за кредитен рейтинг, която е регистрирана от компетентния орган в съответната държава-членка, следва да бъде позволено да дава кредитни рейтинги в Общността като цяло. Поради това е необходимо да се установи единна регистрация за всички агенции за кредитен рейтинг, която да е валидна в цялата Общност.

(23) Някои агенции за кредитен рейтинг се състоят от няколко правни субекта, които заедно образуват група от агенции за кредитен рейтинг. При регистрирането на всяка от агенциите за кредитен рейтинг, която е част от такава група, компетентните органи на съответните държави-членки следва да координират оценката на заявленията, подадени от агенции за кредитен рейтинг, които са част от една и съща група.

(24) Необходимо е да се създаде един единствен орган, пред който да се подават заявления за регистрация. CESR следва да получава заявления за регистрация и ефективно да информира компетентните органи във всички държави-членки. Независимо от това, прегледът на заявленията за регистрация следва да се осъществява на национално ниво от съответния компетентен орган. За да се работи ефективно с компетентните органи на агенциите за кредитен рейтинг в рамките на CESR, следва да се създаде оперативна мрежа, подкрепена от ефективна инфраструктура за информационни технологии, и да се създаде подкомитет, специализиран в областта на кредитните рейтинги за всеки клас активи, оценявани от агенциите за кредитен рейтинг.

(25) През ноември 2008 г. Комисията създаде група на високо равнище, която ще разглежда бъдещата архитектура на европейските надзорни органи в областта на финансовите услуги, включително ролята на CESR.

(26) Надзорът на агенциите за кредитен рейтинг следва да се осъществява от компетентния орган на държавата-членка по произход, а при групи агенции за кредитен рейтинг ― в сътрудничество с компетентните органи на другите съответни държави-членки и под координацията на CESR.

(27) За да се поддържа високо равнището на доверие на инвеститорите и потребителите и да се позволи текущ контрол на кредитните рейтинги, използвани от финансовите институции в Общността, от агенциите за кредитен рейтинг, чиито седалища се намират извън Общността, следва да се изисква да създадат дъщерно дружество в Общността с цел да се позволи ефективен надзор на тяхната дейност в Общността.

(28) Подходящо е да се създаде механизъм, за да се осигури ефективно спазване на разпоредбите на настоящия регламент. Компетентните органи на държавите-членки следва да разполагат с необходимите средства, за да може да се гарантира, че рейтингите, използвани в рамките на Общността, са определени в съответствие с настоящия регламент. Тъй като следва да се запази аналитичната независимост на агенциите за кредитен рейтинг в процеса на присъждане на кредитни рейтинги, компетентните органи следва да не се наместват по отношение на съдържанието на кредитните рейтинги и на методологиите, с които агенциите за кредитен рейтинг определят тези рейтинги.

(29) За постигането на ефективност на надзора и с цел да се избегне дублиране на задачите компетентните органи на държавите-членки следва да си сътрудничат.

(30) В случай, че компетентните органи на държавата-членка по произход не вземат необходимите мерки, за да отстранят нередностите, допуснати от дадена агенция за кредитен рейтинг, компетентните органи на друга държава-членка следва да могат да се намесват и да вземат подходящите мерки.

(31) Необходимо е да се засили конвергенцията на правомощията, с които разполагат компетентните органи, за да се постигне еквивалентна интензивност на правоприлагането в целия вътрешен пазар.

(32) CESR следва да осигури съгласуваност на прилагането на настоящия регламент. Той следва да засилва и улеснява сътрудничеството между компетентните органи в надзорната дейност и да поема координираща роля в ежедневното упражняване на надзор. Поради това CESR следва да установи механизъм за медиация с цел да се улесни постигането на съгласуван подход от страна на компетентните органи.

(33) Държавите-членки следва да определят правила за санкциите, които се прилагат при нарушаване на разпоредбите на настоящия регламент, и да гарантират тяхното прилагане. Санкциите следва да са ефективни, съразмерни и възпиращи.

(34) Всеки обмен или предаване на информация между компетентни органи, други власти, органи или лица следва да става в съответствие с правилата относно предаването на данни с личен характер, определени в Директива 95/46/ЕО на Европейския парламент и на Съвета от 24 октомври 1995 г. относно защита на физическите лица при обработването на лични данни и за движението на тези данни[29].

(35) По-стриктна и по-ясна правна рамка за работата на агенциите за кредитен рейтинг следва да улесни и предявяването в подходящи случаи на граждански искове по отношение на тези агенции в съответствие с приложимите режими на отговорност в държавите-членки.

(36) Мерките, необходими за изпълнението на настоящия регламент, следва да бъдат приети в съответствие с Решение 1999/468/ЕО на Съвета от 28 юни 1999 г. относно установяване условията и реда за упражняване на изпълнителните правомощия, предоставени на Комисията[30].

(37) По-специално Комисията следва да има правомощия да изменя приложение I и приложение II към регламента, в които се излагат специфичните критерии за определянето на това дали дадена агенция за кредитен рейтинг съблюдава задълженията си по отношение на вътрешната организация, оперативните договорености, правилата относно служителите, представянето на кредитните рейтинги и оповестяването на информация. Тъй като тези мерки са с общо значение и са предназначени да изменят несъществени елементи на настоящия регламент, те следва да се приемат в съответствие с процедурата по регулиране с контрол, предвидена в член 5a от Решение 1999/468/ЕО.

(38) Тъй като целите на предприеманото действие, а именно да се осигури високо ниво на защита на инвеститорите и потребителите чрез установяването на обща рамка по отношение на качеството на кредитните рейтинги, предназначени за използване от финансови институции, които работят на територията на вътрешния пазар, не могат да бъдат постигнати в достатъчна степен от държавите-членки, предвид липсата в момента на национално законодателство и факта, че преобладаващата част от съществуващите в момента агенции за кредитен рейтинг са установени извън Общността, и поради това могат да бъдат постигнати в по-голяма степен на равнището на Общността, Общността може да приеме мерки в съответствие с принципа на субсидиарност, изложен в член 5 от Договора. В съответствие с принципа на пропорционалността, уреден в същия член, настоящият регламент не надхвърля необходимото за постигане на тези цели,

ПРИЕХА НАСТОЯЩИЯ РЕГЛАМЕНТ:

ДЯЛ I ПРЕДМЕТ, ОБХВАТ И ОПРЕДЕЛЕНИЯ

Член 1

Предмет

С настоящия регламент се въвежда общ подход за осигуряване на високо качество на кредитните рейтинги, предназначени за използване в Общността, като по този начин се допринася за доброто функциониране на вътрешния пазар, постигайки в същото време високо ниво на защита на потребителите и инвеститорите. С него се установяват условията за определяне на кредитни рейтинги и правилата за организацията и функционирането на агенциите за кредитен рейтинг, за да се гарантира на практика тяхната независимост и избягването на конфликти на интереси.

Член 2

Обхват

1. Настоящият регламент се прилага по отношение на кредитни рейтинги, които са предназначени за използване за регулаторни цели от кредитните институции в съответствие с Директива 2006/48/EО, от инвестиционните дружества в съответствие с Директива 2004/39/EО на Европейския парламент и на Съвета[31], от застрахователни предприятия в съответствие с Директива 73/239/EИО на Съвета[32], от животозастрахователни предприятия в съответствие с Директива 2002/83/EО на Европейския парламент и на Съвета[33], презастрахователни предприятия в съответствие с Директива 2005/68/EО на Европейския парламент и на Съвета[34], предприятия за колективно инвестиране в прехвърлими ценни книжа (ПКИПЦК) в съответствие с Директива [2009/XX/EО[35]] или институции за професионално пенсионно осигуряване в съответствие с Директива 2003/41/EО на Европейския парламент и на Съвета[36], и се оповестяват публично или се разпространяват чрез абонамент.

2. Настоящият регламент не се прилага по отношение на частни кредитни рейтинги. Той не се прилага по отношение на кредитни рейтинги, присъждани от публични органи, чиито кредитни рейтинги не се оповестяват публично и не се заплащат от оценяваното предприятие.

Член 3

Определения

1. За целите на настоящия регламент са валидни следните определения:

a) „кредитен рейтинг“ означава становище по отношение на кредитоспособността на дадено предприятие, кредитен ангажимент, дълг или подобен на дълг финансов инструмент или емитент на такива задължения, дадено чрез установена и определена система за класиране в рейтингови категории;

б) „агенция за кредитен рейтинг“ е юридическо лице, чиято обичайна и основна дейност е определянето на кредитни рейтинги;

в) „държава-членка по произход“ е държавата-членка, в която се намира седалището на агенцията за кредитен рейтинг според устройствения ѝ акт;

г) „анализатор“ е лице, което изпълнява аналитични функции, необходими за определянето на кредитен рейтинг;

д) „оценявано предприятие“ означава юридическото лице, чиято кредитоспособност се оценява изрично или по подразбиране при кредитния рейтинг, независимо от това дали то е поискало или не този кредитен рейтинг или дали е предоставило информация за неговото определяне;

е) „рейтингова категория“ е използваният рейтингов символ за идентифициране на различните кредитни рейтинги за всеки клас кредитни рейтинги с цел да се разграничават различните рискови характеристики на отделните видове оценявани предприятия, емитенти и финансови инструменти;

ж) „свързана трета страна“ е инициатор, организатор, спонсор, обслужващо предприятие или всяка друга страна, която влиза във взаимодействие с агенция за кредитен рейтинг от името на оценявано предприятие, включително всяко лице, което е пряко или непряко свързано с него чрез контрол;

з) „контрол“ означава връзката между предприятие-майка и дъщерно дружество както е посочено в член 1 от Директива 83/349/ЕИО на Съвета[37], или подобна връзка между което и да е физическо или юридическо лице и дадено предприятие;

и) „финансови инструменти“ са инструментите, изброени в раздел В на приложение I към Директива 2004/39/ЕО;

й) „структуриран финансов инструмент“ е инструмент, получен в резултат на секюритизираща транзакция или схема в съответствие с член 4, параграф 36 от Директива 2006/48/EО;

к) „група от агенции за кредитен рейтинг“ означава група от предприятия, състояща се от предприятие-майка и неговите дъщерни предприятия по смисъла на член 1 и член 2 от Директива 83/349/EИО на Съвета[38], както и предприятия, свързани едно с друго чрез връзка по смисъла на член 12, параграф 1 от Директива 83/349/EИО и чиято обичайна и основна дейност е определянето на кредитни рейтинги.

2. За целите на параграф 1, буква а) кредитните рейтинги не следва да се считат за препоръки по смисъла на член 1, параграф 3 от Директива 2003/125/ЕО на Комисията[39].

Член 4

Използване на кредитни рейтинги

Кредитните институции, инвестиционните дружества, застрахователните и животозастрахователните и презастрахователните предприятия, предприятията за колективно инвестиране в прехвърлими ценни книжа (ПКИПЦК) и институциите за професионално осигуряване, посочени в член 2, могат да използват за регулаторни цели единствено кредитни рейтинги, присъдени от агенции за кредитен рейтинг, които са установени в Общността и са регистрирани в съответствие с настоящия регламент.

Инвестиционните дружества и кредитните институции по член 1 от Директива 2004/39/ЕО не следва да изпълняват нареждания от името не техни клиенти по отношение на финансови инструменти, на които е бил определян рейтинг, освен ако кредитният рейтинг е бил присъден от агенция за кредитен рейтинг, която е регистрирана в съответствие с настоящия регламент.

ДЯЛ II

ПРИСЪЖДАНЕ НА КРЕДИТНИ РЕЙТИНГИ

Член 5

Независимост и избягване на конфликти на интереси

1. Агенциите за кредитен рейтинг гарантират, че върху присъждането на кредитен рейтинг не оказват влияние никакви съществуващи или потенциални конфликти на интереси или бизнес зависимости, свързани с агенцията за кредитен рейтинг, която определя кредитния рейтинг, нейните управители, служители или всички лица, които пряко или косвено са свързани с нея чрез контрол.

2. За осигуряване на съблюдаването на параграф 1, агенциите за кредитен рейтинг спазват изискванията, изложени в раздел А и раздел Б на приложение I.

Член 6

Служители

1. Агенциите за кредитен рейтинг гарантират, че служителите, които участват пряко в процеса на определяне на кредитни рейтинги имат подходящи познания и опит за поверените им задължения.

2. Агенциите за кредитен рейтинг гарантират, че на служителите, които участват пряко в процеса на определяне на кредитни рейтинги, не се позволява да започват или да участват в преговори по отношение на такси или плащания с нито едно свързано предприятие, свързана трета страна или каквито и да е лица, пряко или непряко свързани с оценяваното предприятие чрез контрол.

3. Агенциите за кредитен рейтинг гарантират, че служителите, които участват пряко в процеса на определяне на кредитни рейтинги, отговарят на изискванията, изложени в раздел В на приложение I.

4. Агенциите за кредитен рейтинг гарантират, че анализаторите и лицата, одобряващи кредитните рейтинги, не участват в предоставянето на услуги, свързани с кредитни рейтинги, за същото оценявано предприятие или за свързани с него трети страни за период, превишаващ четири години. За тази цел те установяват ротационен механизъм по отношение на тези анализатори и лица.

Периодът, след който анализаторът и лицата, одобряващи кредитните рейтинги, могат да участват в предоставянето на услуги във връзка с определянето на кредитни рейтинги за оценяваното предприятие или за свързаните трети страни, посочени в първа алинея, не може да бъде по-кратък от две години.

5. Параграф 4 не се прилага по отношение на агенции за кредитен рейтинг с по-малко от 50 служители и които предприемат мерки за осигуряване на обективността на анализаторите по отношение на оценяваното предприятие или свързани трети страни.

6. Възнагражденията и оценката на резултатите от дейността на анализаторите и лицата, одобряващи кредитните рейтинги, не се определят в зависимост от размера на приходите, които агенциите за кредитен рейтинг получават от оценяваните предприятия или от трети страни, на които анализаторът или лицата, одобряващи кредитните рейтинги, предоставят услуги.

Член 7

Методологии за определяне на рейтинги

1. Агенциите за кредитен рейтинг оповестяват на обществеността методологиите, моделите и ключовите рейтингови допускания, които те използват при определянето на рейтингите.

2. Агенциите за кредитен рейтинг гарантират, че кредитните рейтинги, които те дават и разпространяват, се основават на анализ на информацията, с която те разполагат, която е от значение в съответствие с техните рейтингови методологии. Те вземат всички необходими мерки, така че информацията, която използват при определянето на кредитен рейтинг, да е с достатъчно качество и да е от надеждни източници.

3. Когато дадена агенция за кредитен рейтинг използва съществуващ кредитен рейтинг или рейтинги, изготвени от друга агенция за кредитен рейтинг по отношение на базови активи или структуриране финансови инструменти, тя не отказва да присъжда кредитен рейтинг на предприятие или финансов инструмент, защото на част от предприятието или на финансовия инструмент преди това са били присъждани рейтинги от друга агенция за кредитен рейтинг.

Агенциите за кредитен рейтинг съхраняват информация за всички случаи, когато в процеса им на определяне на кредитни рейтинги те понижават съществуващи кредитни рейтинги, присъдени от друга агенция за кредитен рейтинг по отношение на базови активи или структурирани финансови инструменти, като предоставят основание за това понижение.

4. Агенциите за кредитен рейтинг наблюдават кредитните си рейтинги и ги преразглеждат, когато е необходимо. Те създават вътрешни схеми за наблюдение на влиянието на промените в макроикономическите условия или тези на финансови пазари върху кредитните рейтинги.

5. При промяна на методологиите, моделите или ключови рейтингови допускания, агенциите за кредитен рейтинг:

a) оповестяват незабавно, използвайки същите комуникационни средства като тези, използвани за разпространението на съответните кредитни рейтинги, вероятния обхват на въздействието върху кредитните рейтинги;

б) преразглеждат съответните кредитни рейтинги колкото е възможно по-скоро и не по-късно от 6 месеца след изменението, като междувременно поставят тези рейтинги под наблюдение;

в) определят отново всички кредитни рейтинги, които са били присъдени въз основа на тези методологии, модели или допускания.

Член 8

Оповестяване и представяне на кредитните рейтинги

1. Агенциите за кредитен рейтинг могат да оповестяват всички кредитни рейтинги, както и всички решения за прекъсване на кредитен рейтинг своевременно и на неселективна основа.

Първа алинея не се прилага по отношение на кредитни рейтинги, които се разпространяват чрез абонамент.

2. Кредитните рейтинги се представят в съответствие с изискванията, изложени в раздел Г на приложение I.

3. Когато агенциите за кредитен рейтинг определят рейтинг за структурирани финансови инструменти, те гарантират всяко от следните:

a) категориите на кредитните рейтинги, които могат да се присъждат за структурирани финансови инструменти, да са ясно разграничени от рейтинговите категории, които могат да се използват за рейтинг на други видове оценявани обекти или финансови инструменти;

б) публикуването на доклад, в който да се предоставя подробно описание на рейтинговата методология, използвана за определяне на кредитния рейтинг, и обяснение по какво тя се различава от определянето на рейтингите за всички други видове оценявани предприятия или финансови инструменти, както и по какво характеристиките на кредитния риск, свързани с един структуриран финансов инструмент, се различават от рисковете, свързани с всеки друг вид оценявани предприятия или финансови инструменти.

4. Агенциите за кредитен рейтинг оповестяват своите политики и процедури по отношение на спонтанните кредитни рейтинги.

5. Когато агенция за кредитен рейтинг присъжда спонтанен кредитен рейтинг, тя посочва в него, че оценяваното предприятие или свързана трета страна не са участвали в процеса на определяне на кредитния рейтинг и че агенцията за кредитен рейтинг няма достъп до сметките и други съответни вътрешни документи на оценяваното предприятие или на свързаните с него трети страни.

Спонтанните кредитни рейтинги се идентифицират с различни категории кредитни рейтинги.

Член 9

Общи и периодични оповестявания

1. Агенциите за кредитен рейтинг оповестяват публично и изцяло информацията по въпросите, изложени в приложение I, раздел Д, част I, и я актуализират незабавно.

2. Агенциите за кредитен рейтинг предоставят на разположение в централно хранилище, създадено от CESR, информация относно исторически данни за резултатите от тяхната дейност и относно минала дейност по определяне на кредитни рейтинги. Хранилището следва да е достъпно за обществеността.

3. Агенциите за кредитен рейтинг предоставят годишно на разположение на компетентните органи в държавата-членка по произход информация по въпросите, изложени в приложение I, раздел Д, част II, точка 2. Компетентните органи на държавата-членка по произход не оповестяват тази информация.

Член 10

Доклад за прозрачността

Агенциите за кредитен рейтинг публикуват на годишна база доклад за прозрачността, който включва информация по въпросите, изложени в приложение I, раздел Д, част III. Те публикуват своя годишен доклад най-късно три месеца след края на всяка финансова година и гарантират, че той продължава да е достъпен на интернет страницата на агенцията поне пет години.

Член 11

Такси за публично оповестяване

Агенциите за кредитен рейтинг не могат да начисляват такси за информацията, предоставена в съответствие с членове 7―10.

ДЯЛ IIIНАДЗОР НАД ОПРЕДЕЛЯНЕТО НА КРЕДИТНИ РЕЙТИНГИ

ГЛАВА І ПРОЦЕДУРА ЗА РЕГИСТРАЦИЯ

Член 12

Изисквания за регистрация

1. Агенциите за кредитен рейтинг могат да кандидатстват за регистрация с цел да се гарантира, че техните кредитни рейтинги могат да се използват за регулаторни цели от кредитни институции, инвестиционни дружества, застрахователни, животозастрахователни и презастрахователни предприятия, предприятия за колективно инвестиране в прехвърлими ценни книжа (ПКИПЦК) и институции за професионално пенсионно осигуряване, както е посочено в член 2, ако те са юридически лица, установени в Общността.

2. Регистрацията следва да е валидна на цялата територия на Общността след публикуване в Официален вестник на Европейския съюз в съответствие с член 15, параграф 3.

3. Регистрираните агенции за кредитен рейтинг съблюдават във всеки момент условията на първоначална регистрация.

Те уведомяват компетентните органи на държавата-членка по произход за всяко съществено изменение в условията на първоначалната регистрация.

4. Компетентният орган на държавата-членка по произход регистрира дадена агенция за кредитен рейтинг, ако тя отговаря на условията за присъждане на кредитни рейтинги, определени в настоящия регламент.

5. Компетентните органи не могат да налагат допълнителни изисквания за регистрация, които не са предвидени в настоящия регламент.

Член 13

Заявление за регистрация

1. Агенциите за кредитен рейтинг подават заявление за регистрация до CESR. Заявлението трябва да съдържа информация по въпросите, посочени в приложение II.

2. Заявление за регистрация може да се подава и от група агенции за кредитен рейтинг. В такъв случай членовете на групата предоставят мандат на един от тях да подаде заявлението до CESR от името на групата. Агенцията за кредитен рейтинг, получила мандата, предоставя информация по посочените в приложение II въпроси за всеки член от групата.

3. В рамките на 10 дни от получаване на заявлението, CESR го предава на компетентните органи от държавата-членка по произход и информира компетентните органи на другите държави-членки за това.

Член 14

Преглед на заявлението от компетентните органи

1. В рамките на 10 дни от получаване на заявлението за регистрация, компетентните органи на държавата-членка по произход проверяват дали то е пълно.

Ако заявлението не е пълно, компетентните органи на държавата-членка по произход определят краен срок, в който агенцията за кредитен рейтинг следва да предостави допълнителна информация.

2. При приемането на пълно заявление, компетентният орган на държавата-членка по произход предава заявлението на компетентните органи на другите държави-членки и CESR.

3. Когато заявлението за регистрация се подава от група агенции за кредитен рейтинг, компетентните органи на съответните държави-членки по произход си сътрудничат тясно в процеса на регистрация. Те избират помежду си улесняващ координатор, като вземат предвид следните критерии:

a) мястото, където групата от агенции за кредитен рейтинг осъществява или планира да осъществява най-значителната част от своята дейност по определяне на кредитни рейтинги в рамките на Общността;

б) мястото, където групата агенции за кредитен рейтинг генерира или може да се очаква да генерира най-значителната част от приходите на групата.

4. Координаторът улеснява прегледа на заявлението, подадено от групата агенции за кредитен рейтинг, и гарантира, че цялата необходима за осъществяването на този преглед информация е обменена между компетентните органи.

5. При заявление за регистрация от агенция за кредитен рейтинг, компетентният орган на държавата-членка по произход разглежда заявлението и подготвя становище за това дали да се предостави или откаже регистрация.

При заявление за регистрация, подадено от група агенции за кредитен рейтинг, компетентните органи на съответните държави-членки по произход разглеждат съвместно заявлението за регистрация и постигат споразумение за това дали да се предостави или откаже регистрация.

Член 15

Решение относно регистрацията на агенция за кредитен рейтинг

1. В рамките на 40 дни от получаване на пълното заявление и преди регистрацията, компетентният орган на държавата-членка по произход предоставя на CESR обоснован проект за решение за регистрация или проект за решение за отказ на регистрация. При заявление, подадено от група агенции за кредитен рейтинг, улесняващият координатор съобщава на CESR резултата от съвместната преценка.

В рамките на 15 дни от получаването на това съобщение CESR изразява становището си относно заявлението. CESR може да поиска от компетентния орган на съответната държава-членка по произход да преразгледа проекта за решение за регистрация, ако счита, че необходимите условия за регистрация, изложени в Дял II, не са спазени, или проекта за решение за отказ на регистрация, ако счита, че необходимите условия за регистрация, изложени в настоящия регламент, са спазени

2. Компетентният орган на държавата-членка по произход взема своето решение в рамките на 15 дни след получаване на становището на CESR. Ако решението на компетентния орган на държавата-членка по произход се различава от становището на CESR, той следва да обоснове решението си. Ако не е предоставено становище, компетентният орган на държавата-членка по произход взема своето решение в рамките на 30 дни след съобщаването на CESR на проекта за решение за регистрация в съответствие с параграф 1. При група агенции за кредитен рейтинг компетентният орган на всяка държава-членка по произход взема свое решение въз основа на резултата от съвместната преценка по член 14, параграф 5.

До 10 дни след приемането на решение за регистрация или за отказ на регистрация на съответните агенции за кредитен рейтинг се съобщава дали са регистрирани или им е отказана регистрация. Ако компетентният орган на държавата-членка по произход откаже регистрация на агенция за кредитен рейтинг, той посочва на съответната агенция за кредитен рейтинг причините за решението си за отказ.

3. Компетентният орган на държавата-членка по произход уведомява Европейската комисия, CESR и другите компетентни органи за осъществената от него регистрация.

Европейската комисия публикува в Официален вестник на Европейския съюз актуализиран списък на агенциите за кредитен рейтинг, регистрирани в съответствие с настоящия регламент, до 30 дни след уведомяването от страна на компетентния орган на държавата-членка по произход.

Член 16

Такса за регистрация

Компетентният орган на държавата-членка по произход може да начислява такса за регистрация на агенцията за кредитен рейтинг. Таксата за регистрация е съразмерна на разходите за процедурите в тази държава-членка.

Член 17

Оттегляне на регистрация

1. Компетентният орган на държавата-членка по произход оттегля регистрацията на дадена агенция за кредитен рейтинг, когато тази агенция:

a) изрично се откаже от регистрацията или не е предоставяла кредитни рейтинги през предходните шест месеца;

б) е получила регистрацията посредством фалшиви документи или по друг неправомерен начин;

в) вече не отговаря на условията, при които е регистрирана;

г) е нарушила разпоредбите на настоящия регламент относно условията за осъществяване на дейност от агенциите за кредитен рейтинг.

2. Компетентните органи на държавите-членки по произход на агенциите за кредитен рейтинг, принадлежащи към група, си сътрудничат тясно помежду си. Те правят съвместна оценка, съгласувана от улесняващия координатор. Те постигат съгласие относно необходимостта да се оттегли регистрацията. Компетентният орган на всяка държава-членка по произход взема своето решение въз основа на споразумението.

3. CESR или компетентен орган от друга държава-членка, в която се използват присъдените от съответната агенция кредитни рейтинги, могат да поискат от компетентния орган на държавата-членка по произход да разгледа дали са спазени условията за оттегляне на регистрация. Ако компетентният орган на държавата-членка по произход реши да не оттегля регистрацията на съответната агенция за кредитен рейтинг, той обосновава своето решение.

4. Компетентният орган на държавата-членка по произход уведомява Европейската комисия, CESR и другите компетентни органи за оттеглянето на регистрацията, което влиза в сила незабавно на територията на Общността като цяло.

Европейската комисия публикува в Официален вестник на Европейския съюз актуализиран списък на агенциите за кредитен рейтинг, чиято регистрация е оттеглена, до 30 дни след уведомяването от компетентния орган на държавата-членка по произход.

ГЛАВА ІІ CESR И КОМПЕТЕНТНИ ОРГАНИ

Член 18

Европейски комитет на регулаторите на ценни книжа

1. Европейският комитет на регулаторите на ценни книжа (CESR) предоставя становището си на компетентните органи в предвидените от настоящия регламент случаи. Компетентните органи вземат предвид това становище преди приемането на окончателно решение в съответствие с настоящия регламент.

2. До [период, не по-дълъг от една година след влизането в сила на настоящия регламент] CESR издава насоки относно:

a) процеса на регистрация и споразуменията за координация между компетентните органи и CESR;

б) практиките и дейностите на компетентните органи за осигуряване на спазването на разпоредбите;

в) общи стандарти относно представянето на информацията, която агенциите за кредитен рейтинг оповестяват в съответствие с член 9, параграф 2 и приложение I, раздел Д, Дял II, точка 1.

3. CESR публикува до [период, не по-дълъг от една година след влизането в сила на настоящия регламент] ежегодно след това доклад за прилагането на настоящия регламент.

4. CESR си сътрудничи, когато е подходящо, с Комитета на европейските органи за банков надзор, създаден с Решение 2004/5/ЕО на Комисията[40], и Комитета на европейските органи за надзор върху застраховането и професионалното пенсионно осигуряване (CEIOPS), създаден с Решение 2004/6/ЕО на Комисията[41].

Член 19

Компетентни органи

1. Всяка държава-членка посочва компетентен орган за целите на настоящия регламент.

2 Компетентните органи имат персонал с професионална квалификация и опит, който да е в състояние да прилага настоящия регламент.

Член 20

Правомощия на компетентните органи

1. При осъществяването на задълженията си във връзка с настоящия регламент, компетентните органи на държавите-членки не се намесват по отношение на съдържанието на кредитните рейтинги.

2. На компетентните органи се предоставят всички правомощия за осъществяването на надзор и разследвания, необходими за упражняването на техните задължения. Те упражняват правомощията си:

a) пряко;

б) в сътрудничество с други органи; или

в) чрез отнасяне на въпросите пред компетентните съдебни органи.

3. Компетентните органи на държавите-членки имат следните правомощия:

a) достъп до документи от всякакъв вид и получаването или вземането на копие от тях;

б) изискване на информация от всяко лице, а ако е необходимо — призоваване и разпитване на лице с цел получаване на информация;

в) осъществяване на проверки на място със или без предупреждение;

г) изискване на съхранявана информация за телефонни разговори и пренос на данни.

Член 21

Надзорни мерки

1. Компетентните органи на държавата-членка по произход могат да осъществяват следните мерки:

a) да оттеглят регистрацията в съответствие с член 17;

б) да налагат временна забрана на определянето на кредитни рейтинги с действие на територията на Общността като цяло;

в) да налагат временна забрана на използването на кредитни рейтинги с действие на територията на Общността като цяло;

г) да приемат подходящи мерки, за да се гарантира, че агенциите за кредитен рейтинг продължават да спазват правните изисквания;

д) да отправят публични забележки, когато дадена агенция за кредитен рейтинг наруши задълженията, изложени в настоящия регламент;

е) да отнасят въпросите, свързани с наказателни производства до компетентните юрисдикции.

2. Компетентните органи не използват правомощията, предоставени им по силата на параграф 1 и на член 22, преди да предоставят обоснован проект за решение на CESR. CESR изразява становището си относно проекта за решение до 15 дни от получаването на тази информация.

Първа алинея не се прилага в спешни случаи, по-специално при наличието на ситуация, която заплашва доброто функциониране на финансовите пазари. В такъв случай компетентният орган незабавно информира CESR за взетото решение.

Член 22

Действия на компетентни органи, които не са компетентни органи на държавата-членка по произход

Когато компетентният орган на дадена държава-членка има основания да счита, че регистрирана агенция за кредитен рейтинг, която извършва дейност на негова територия, нарушава задълженията, произтичащи от настоящия регламент, той информира компетентния орган на държавата-членка по произход.

Ако след обсъждане между съответните компетентни органи, компетентният орган на държавата-членка по произход откаже да действа или не е в състояние да приеме ефективни мерки или ако независимо от предприетите мерки от компетентния орган на държавата-членка по произход, тези мерки се окажат неподходящи, за да се защитят интересите на инвеститорите на съответната държава-членка или доброто функциониране на финансовите пазари, компетентният орган на тази държава-членка може да предприема всички необходими мерки, след като информира компетентния орган на държавата-членка по произход, с изключение на мерките, посочени в член 21, параграф 1, буква а), буква б) и буква в). Преди приемането на такива мерки се иска становището на CESR.

ГЛАВА ІІІ СЪТРУДНИЧЕСТВО МЕЖДУ КОМПЕТЕНТНИТЕ ОРГАНИ

Член 23

Задължение за сътрудничество

Компетентните органи на държавите-членки си сътрудничат, когато е необходимо за целите на настоящия регламент, включително когато действията, които са обект на разследване, не представляват нарушение на действащите правни норми в съответната държава-членка.

Член 24

Сътрудничество при искания за проверки на място или разследвания

1. Компетентният орган на дадена държава-членка може да иска помощ от компетентния орган на друга държава-членка по отношение на проверки на място или разследвания.

Компетентният орган информира CESR за всички искания по първа алинея. При разследване или проверка с трансгранични аспекти, CESR може да поеме координацията на разследването или проверката.

2. Когато даден компетентен орган получи искане от компетентен орган на друга държава-членка за осъществяване на проверка на място или на разследване, той предприема която и да е от следните мерки:

a) осъществява самостоятелно проверката на място или разследването;

б) позволява на компетентния орган, който е подал искането, да участва в проверката на място или разследването;

в) позволява на компетентния орган, който е подал искането, да осъществи самия той проверката на място или разследването;

г) разрешава на одитори или експерти да извършат проверката на място или разследването;

д) поема някои специфични задачи, свързани с надзорната дейност, съвместно с други компетентни органи.

Член 25

Сътрудничество на компетентните органи при група агенции за кредитен рейтинг

1. При група агенции за кредитен рейтинг в съответствие с член 14, параграф 3 компетентните органи на съответните държави-членки по произход се консултират помежду си преди да предприемат мерки в съответствие с настоящия регламент.

2. Улесняващият координатор, посочен в член 14, параграф 3, планира и координира действията на компетентните органи на съответните държави-членки по произход.

3. Улесняващият координатор и компетентните органи на съответните държави-членки установяват споразумения за координация по следните въпроси:

a) информацията, която следва да се обменя между компетентните органи;

б) случаите, в които компетентните органи трябва да се консултират помежду си;

в) случаите, в които компетентните органи делегират надзорни функции в съответствие с член 24.

Член 26

Делегиране на функции между компетентните органи

Компетентният орган на държавата-членка по произход може да прехвърли някои от функциите си на компетентния орган на друга държава-членка, при наличие на съгласие от страна на този орган. Делегирането на функции няма за цел да се намали отговорността на посочения компетентен органи.

Член 27

Медиация

1. CESR установява механизъм за медиация, с който да се подпомага намирането на общо становище от страна на съответните компетентни органи.

2. При разногласия между компетентните органи на държавите-членки относно оценка или действие в съответствие с настоящия регламент, компетентните органи отнасят въпроса до CESR за медиация. Компетентните органи вземат предвид становището на CESR.

Член 28

Професионална тайна

1. Задължението за професионална тайна се прилага по отношение на всички лица, които работят или са работили за компетентния орган или за който и да е орган или лице, на които компетентният орган е делегирал функции, включително одитори и експерти, упълномощени от компетентния орган. Сведенията, представляващи професионална тайна, не могат да бъдат съобщавани на което и да е друго лице или орган, освен когато това разкриване на информация е необходимо за съдебни производства.

2. Цялата информация, обменяна между компетентните органи по силата на настоящия регламент, се счита за поверителна, освен когато компетентният орган заяви в момента на съобщаването ѝ, че тази информация може да се оповестява, или когато това разкриване на информация е необходимо за съдебни производства.

ГЛАВА ІV СЪТРУДНИЧЕСТВО С ТРЕТИ ДЪРЖАВИ

Член 29

Споразумения за обмен на информация

Компетентните органи могат да сключват споразумения за сътрудничество, предвиждащи обмен на информация с компетентните органи на трети държави, само ако оповестяваната информация е предмет на гаранции за запазване на професионална тайна, най-малкото еквивалентни на тези, изисквани съгласно член 28. Такъв обмен на информация трябва да бъде предназначен за изпълнение на задачите на тези компетентни органи.

По отношение на предоставянето на лични данни на трети държави, държавите-членки прилагат Директива 95/46/ЕО.

Член 30

Оповестяване на информация

Компетентният орган на дадена държава-членка може да оповестява информация, получена от компетентен орган на друга държава-членка или от компетентните органи на трети държави, ако компетентният орган на съответната държава-членка е получил изрично съгласие от компетентния орган, който предоставя информацията и, когато е приложимо, информацията се оповестява единствено за целите, за които този компетентен орган е дал съгласие.

ДЯЛ IV САНКЦИИ, КОМИТОЛОГИЧНА ПРОЦЕДУРА, ДОКЛАДВАНЕ, ПРЕХОДНИ И ЗАКЛЮЧИТЕЛНИ РАЗПОРЕДБИ

ГЛАВА І Санкции, комитологична процедура и докладване

Член 31

Санкции

Държавите-членки определят правилата относно приложимите санкции при неспазване на разпоредбите на настоящия регламент и вземат всички необходими мерки за осигуряване на тяхното изпълнение. Санкциите обхващат най-малкото случаите на груби професионални грешки и липса на добросъвестност. Предвидените санкции следва да бъдат ефективни, съразмерни и възпиращи.

Държавите-членки съобщават тези разпоредби на Комисията не по-късно от [шест месеца след датата на влизане в сила на настоящия регламент] и обявяват незабавно всички последващи изменения, които ги засягат.

Член 32

Изменения към приложенията

Комисията може да изменя приложенията, за да се вземат предвид развитията на финансовите пазари, по-специално по отношение на нови финансови инструменти, и с оглед на сближаването на надзорните практики.

Мерките, предназначени за изменение на несъществени елементи от настоящия регламент, ще бъдат приети след подробно разглеждане, в съответствие с процедурата по регулиране с контрол, посочена в член 33, параграф 2.

Член 33

Комитологична процедура

1. Комисията се подпомага от Европейския комитет по ценни книжа, създаден с Решение 2001/528/ЕО на Комисията[42].

2. При позоваване на настоящия параграф се прилагат член 5а, параграфи 1—4 и член 7 от Решение 1999/468/ЕО, като се вземат предвид разпоредбите на член 8 от него.

Член 34

Докладване

До [три години след влизането в сила на настоящия регламент] Комисията прави оценка на неговото прилагане, включваща оценка на това доколко се разчита на кредитни рейтинги в Общността и на адекватността на възнаграждението на агенцията за кредитен рейтинг от страна на оценяваното предприятие (модела „емитентът заплаща“), и предоставя доклад на Европейския парламент и на Съвета на Европейския съюз.

ГЛАВА ІІ Преходни и заключителни разпоредби

Член 35

Преходни разпоредби

Агенциите за кредитен рейтинг, осъществяващи дейност в Общността преди [датата на влизане в сила на настоящия регламент] , приемат всички необходими мерки за съблюдаването на настоящия регламент и подават заявление за регистрация до [датата на влизане в сила на настоящия регламент] .

Агенциите за кредитен рейтинг по алинея първа прекратяват присъждането на кредитни рейтинги при отказ на регистрация.

Член 36

Влизане в сила

Настоящият регламент влиза в сила на двадесетия ден след деня на публикуването му в Официален вестник на Европейския съюз .

Той се прилага от [да се впише точна дата; шест месеца след влизането в сила].

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] година.

За Европейския парламент За Съвета

Председател Председател

ПРИЛОЖЕНИЕ I

НЕЗАВИСИМОСТ И ИЗБЯГВАНЕ НА КОНФЛИКТИ НА ИНТЕРЕСИ

Раздел А

Организационни изисквания

1. Агенциите за кредитен рейтинг имат управителен или надзорен съвет, който отговаря за осигуряването на:

a) независимостта на процеса на определяне на рейтинги;

б) правилното установяване, управление и оповестяване на конфликтите на интереси;

в) съблюдаването от страна на агенциите за кредитен рейтинг на останалите изисквания на настоящия регламент.

2. Агенциите за кредитен рейтинг са организирани по начин, който гарантира, че бизнес интересите на дружеството не се отразяват на независимостта и точността на процеса на определяне на рейтинги.

Старшият ръководен състав, както е определен в член 2, параграф 9 от Директива 2006/73/ЕО на Комисията[43], на агенцията за кредитен рейтинг следва да е с добра репутация и достатъчни квалификация и опит и да осигурява доброто и разумно управление на тази агенция.

Управителният или надзорният съвет на агенцията за кредитен рейтинг включва поне трима члена без изпълнителни функции, които са независими. Възнаграждението на независимите членове на управителния или надзорния съвет не е свързано с резултатите от дейността на агенцията за кредитен рейтинг и се урежда така, че да се осигури независимостта на тяхната преценка. Мандатът на независимите членове на управителния или надзорния съвет е за предварително определен фиксиран период, който не превишава пет години и не може да се подновява. Освобождаването от длъжност на независимите членове на управителния или надзорния съвет става само при нарушение или професионална небрежност.

Преобладаващата част от членовете на управителния или надзорния съвет, включително всички независими членове, следва да имат достатъчен опит в областта на финансовите услуги. Поне един независим член на този съвет следва да има задълбочени познания и опит на високо равнище на пазарите на секюритизирани и структурирани кредитни инструменти.

Освен общата отговорност на съвета, независимите членове на управителния или надзорния съвет имат специфичната задача да наблюдават развитието на политиката при определяне на кредитните рейтинги, ефективността на вътрешната система на агенцията за кредитен рейтинг за контрол на качеството на процеса на определяне на кредитни рейтинги, за да се гарантира, че няма конфликти на интереси и да се осигури спазването на разпоредбите и управлението, включително на ефективността на функцията за преразглеждане по точка 7 от настоящия раздел. Становищата на независимите директори по тези въпроси се представят на съвета периодично и се предоставят на компетентните органи, при поискване от страна на последните.

3. Агенциите за кредитен рейтинг създават политики и процедури за осигуряване на спазването на настоящия регламент.

4. Агенциите за кредитен рейтинг разполагат с надеждни административни и счетоводни процедури, механизми за вътрешен контрол, ефективни процедури за оценка на риска и ефективни контролни и защитни мерки за системите за обработка на информацията.

5. Агенциите за кредитен рейтинг създават организационни и административни инструменти за установяването, предотвратяването и управлението на конфликти на интереси в съответствие с точка 1 от раздел Б. Те съхраняват данни за всички значими заплахи за независимостта им и тази на техните служители, участващи в процеса на определяне на кредитни рейтинги, както и за прилаганите предпазни мерки за смекчаване на тези заплахи.

6. Агенциите за кредитен рейтинг използват подходящи системи, за да се гарантират непрекъснатостта и регулярността при осъществяването на техните операции във връзка с определянето на кредитни рейтинги.

7. Агенциите за кредитен рейтинг създават функция за преразглеждане с отговорност за периодичното преразглеждане на използваните от тях методологии и модели и на значимите промени в тях, както и на това доколко тези методологии и модели са подходящи за оценката на нови финансови инструменти.

Тази функция за преразглеждането трябва да не е зависима от бизнес линиите, за дейностите по определяне на кредитни рейтинги и отговарящият за нея докладва на членовете на управителния или надзорния съвет по точка 2 от настоящия раздел.

8. Агенциите за кредитен рейтинг наблюдават и оценяват адекватността и ефективността на своите системи, механизми за вътрешен контрол и инструменти, създадени в съответствие с настоящия регламент, и вземат подходящи мерки за отстраняването на пропуски.

Раздел Б

Оперативни изисквания

1. Агенциите за кредитен рейтинг откриват и отстраняват или, когато е подходящо, управляват и оповестяват всички фактически или потенциални конфликти на интереси, които могат да се отразят на анализа и преценката на техните анализатори, участващи в определянето на даден кредитен рейтинг и на лицата, одобряващи кредитни рейтинги.

2. Агенциите за кредитен рейтинг публично оповестяват имената на оценяваните предприятия или на свързани трети страни, от които те получават над 5 % от годишните си приходи.

3. Агенциите за кредитен рейтинг не присъждат кредитен рейтинг или оттеглят съществуващ кредитен рейтинг в следните случаи:

a) когато агенцията за кредитен рейтинг, анализатор, участващ в определянето на кредитен рейтинг или лице, одобряващо кредитни рейтинги, пряко или непряко притежава финансови инструменти на оценявано предприятие или на свързана трета страна или има други преки или непреки интереси на собственик в това предприятие или страна;

б) когато се присъжда кредитен рейтинг на оценявано предприятие или свързана трета страна, която е свързана пряко или непряко с агенцията за кредитен рейтинг чрез контрол;

в) когато анализатор, участващ при определянето на кредитен рейтинг, или лице, одобряващо кредитен рейтинг, е член на административни, ръководни или надзорни органи на оценяваното предприятие или на друга свързана трета страна.

4. Агенциите за кредитен рейтинг не предоставят на оценяваното предприятие или на свързани трети страни консултантски услуги по отношение на корпоративната или правна структура, активите, пасивите или дейността на оценяваното предприятие или на свързана трета страна.

Агенциите за кредитен рейтинг могат да предоставят услуги, различни от определянето на кредитни рейтинги, наричани оттук нататък „допълнителни услуги“. Те определят какво считат за допълнителна услуга. Те гарантират, че предоставянето на допълнителни услуги не представлява конфликт на интереси с дейността по определяне на кредитни рейтинги.

5. Агенциите за кредитен рейтинг следва да гарантират, че анализаторите не правят предложения или препоръки, формално или неформално, по отношение на дизайна на структурирани финансови инструменти, за които се очаква те да присъдят кредитен рейтинг.

6. Агенциите за кредитен рейтинг проектират своите канали за отчетност и комуникация, така че да се гарантира независимостта на анализаторите и лицата, одобряващи кредитни рейтинги, от останалите части на тези агенции, представляващи търговските им интереси в качеството им на предприятия.

7. Агенциите за кредитен рейтинг съхраняват документи и информация за одитните пътеки за всички свои дейности, включително данни за споразуменията между тях и оценяваното предприятие или свързана с него трета страна и всички значими елементи от диалога с оценяваното предприятие и свързаните с него трети страни, както и данни във връзка със задълженията по член 5, член 6 и член 7.

8. Документите и информацията за одитните пътеки по точка 7 се съхраняват в сградите на регистрираните агенции за кредитен рейтинг в продължение на поне пет години и се предоставят при поискване на компетентните органи на съответните държави-членки.

При оттегляне на регистрацията на агенция за кредитен рейтинг, документите се съхраняват в продължение на поне три години.

9. Документите, в които се посочват респективните права и задължения на агенцията за кредитен рейтинг и на оценяваното предприятие или на свързаните с него трети страни по силата на споразумение за предоставяне на услуги, се съхраняват поне през времето на взаимоотношенията с това оценявано предприятие или със свързаните с него трети страни.

Раздел В

Правила относно служителите

1. Анализаторите, определящи кредитни рейтинги и други служители, пряко свързани с процеса на определяне на кредитни рейтинги, както и лица, тясно свързани с тях, както е посочено в член 1, параграф 2, букви от а) до г) от Директива 2004/72/ЕО на Комисията[44], не купуват, продават или участват в каквито и да е други транзакции с финансови инструменти, емитирани, гарантирани или поддържани по друг начин от оценявано предприятие в областта на първичната аналитична отговорност на анализатора, с изключение на инвестиции в диверсифицирани колективни инвестиционни схеми.

2. Служителите не могат да участват или да влияят по друг начин върху определянето на кредитния рейтинг на дадено оценявано предприятие, ако тези служители или други тясно свързани с тях лица, както е посочено в член 1, параграф 2, букви от а) до г) от Директива 2004/72/ЕО:

a) притежават финансови инструменти на оценяваното предприятие, с изключение на инвестиции в диверсифицирани инвестиционни схеми;

б) притежават финансови инструменти на предприятие, свързано с оценявано предприятие, чиято собственост може да доведе до конфликт на интереси или може да се счита най-общо за пораждащо конфликт на интереси, с изключение на инвестиции в диверсифицирани инвестиционни схеми;

в) са били неотдавна във трудови или в друг вид взаимоотношения с оценяваното предприятие, които могат да породят или най-общо да се считат за пораждащи конфликт на интереси.

3. Агенциите за кредитен рейтинг гарантират, че служителите, които участват пряко в процеса на определяне на кредитни рейтинги:

a) предприемат всички основателни мерки за защита от измама, кражба или злоупотреба на собствеността и документите, притежавани от агенцията за кредитен рейтинг;

б) не разкриват никаква информация относно кредитните рейтинги или евентуални бъдещи кредитни рейтинги на съответната агенция за кредитен рейтинг, с изключение на информацията, предоставяна на оценяваното предприятие или на свързани с него трети страни;

в) не обменят поверителна информация, предоставена на агенцията за кредитен рейтинг, със служители на което и да е лице, свързано пряко или непряко с нея чрез контрол;

г) не използват или обменят поверителна информация за целите на търгуването на финансови инструменти или за каквато и да е друга цел, с изключение на осъществяването на дейността на агенцията за кредитен рейтинг.

4. Служител, който участва пряко в процеса на определянето на кредитни рейтинги, не търси или приема парични средства, подаръци или услуги от лица, с които агенцията за кредитен рейтинг е в бизнес взаимоотношения.

5. Ако установи, че друг служител на агенцията за кредитен рейтинг извършва или е извършвал незаконни действия, служителят на агенцията за кредитен рейтинг докладва тази информация незабавно на лицето, отговарящо за спазването на настоящия регламент от страна на агенцията.

6. Когато анализатор приключва трудовите си правоотношения и започва работа в оценявано предприятие, в определянето на чийто рейтинг е участвал, или във финансово дружество, с което той е работил като част от изпълнението на задълженията си в агенцията за кредитен рейтинг, агенцията за кредитен рейтинг преразглежда съответната работа на анализатора за 2 години, предхождащи неговото напускане.

7. Служители, които участват пряко в процеса на определяне на кредитни рейтинги, не заемат ключови ръководни функции в оценяваното предприятие или в свързани с него трети страни преди изтичането на 6 месеца от присъждането на кредитния рейтинг.

Раздел Г

Правила относно представянето на кредитни рейтинги

I. Общи задължения

1. Агенцията за кредитен рейтинг гарантира, че в кредитния рейтинг се посочва ясно и по виден начин името и длъжността на водещия анализатор, който е имал основната отговорност за неговото изготвяне.

2. Агенцията за кредитен рейтинг гарантира най-малкото, че:

a) всички източници, имащи съществено значение за изготвянето на кредитния рейтинг, са посочени, включително оценяваното предприятие или, когато е подходящо, свързаните с него трети страни заедно с информация за това дали кредитният рейтинг е бил оповестен на това оценявано предприятие или на свързани с него трети страни и дали е бил коригиран след това оповестяване преди неговото разпространяване;

б) основната методология или варианта на методологията, използвана за определянето на рейтинга, е ясно посочена с препратка към пълното ѝ описание. Когато рейтингът е въз основа на повече от една методология или когато препратка единствено към основната методология може да подтикне инвеститорите да пренебрегнат други важни аспекти на процеса на определяне на рейтинга, включително евентуални значителни корекции и отклонения, агенцията за кредитен рейтинг обяснява този факт в кредитния рейтинг и посочва как различните методологии или тези други аспекти са взети предвид при неговото определяне;

в) значението на всяка рейтингова категория и определението за неплатежоспособност или събиране на вземания са обяснени и са отправени всички подходящи предупреждения относно риска, включително анализ на чувствителността на съответните допускания, придружен от рейтинги при най-неблагоприятния сценарий, както и рейтинги при най-благоприятния сценарий;

г) датата, на която кредитният рейтинг е публикуван за първи път за разпространение и датата, на която той е актуализиран за последен път, са посочени ясно и по виден начин.

3. Агенцията за кредитен рейтинг гарантира, че всеки кредитен рейтинг е придружен от ясно и осъществено по виден начин посочване на неговите характеристики и ограничения. По-специално, агенцията за кредитен рейтинг обявява по виден начин във всички кредитни рейтинги, дали тя счита за задоволително качеството на наличната информация за оценяваното предприятие и до каква степен тя е проверила предоставената ѝ информация от оценяваното предприятие или от свързаните с него трети страни. Ако даден кредитен рейтинг е свързан с определен вид предприятие или финансов инструмент, за който историческите данни са ограничени, агенцията за кредитен рейтинг посочва ясно и на видно място ограниченията на кредитния рейтинг.

При липса на надеждни данни или когато сложността на структурата на нов вид инструмент или качеството на разполагаемата информация не са задоволителни или пораждат сериозни въпроси за това дали агенцията за кредитен рейтинг може да даде надежден кредитен рейтинг, тя следва да се въздържи от определянето на кредитен рейтинг или да оттегли съществуващия рейтинг.

4. При обявяването на кредитен рейтинг, агенцията за кредитен рейтинг обяснява в съобщенията си за пресата или в доклади ключовите елементи, върху които той се основава.

Когато информацията по точки 1, 2 и 3 е несъразмерна по отношение на размера на разпространения кредитен рейтинг, е достатъчно да се посочи ясно и по виден начин препратка в самия кредитен рейтинг към мястото, на което такива оповестявания са пряко и лесно достъпни, включително пряка интернет връзка към оповестяването на подходяща интернет страница на агенцията за кредитен рейтинг.

II. Допълнителни задължения във връзка с кредитните рейтинги на структурирани финансови инструменти

1. Когато една агенция за кредитен рейтинг присъжда рейтинг на структуриран финансов инструмент, тя предоставя в кредитния рейтинг информация за осъществения анализ на загубите и паричните потоци.

2. Агенцията за кредитен рейтинг посочва какво е нивото на осъществената оценка на надлежния анализ на нивото на базовите активи на структурираните финансови инструменти. Агенцията за кредитен рейтинг оповестява дали е направила оценка на такива процеси на надлежен анализ или е разчитала на оценка на трета страна, като посочва как резултатът от тази оценка влияе върху рейтинга.

Раздел Д

Оповестявания

I. Общи оповестявания

Агенцията за кредитен рейтинг оповестява в общия случай следната информация:

1. Фактически и потенциални конфликти на интереси по точка 1 от раздел Б;

2. Определение на това, което агенцията за кредитен рейтинг счита или не счита за допълнителни услуги към основната ѝ дейност по определяне на кредитни рейтинги;

3. Политиката на агенцията за кредитен рейтинг по отношение на публикуването на кредитни рейтинги и други съобщения във връзка с тях;

4. Общия характер на нейните схеми за възнаграждения;

5. Методологиите, моделите и ключовите рейтингови допускания както и съществените промени в тях;

6. Всички съществени промени в нейните практики, процедури и процеси.

II. Периодични оповестявания

Агенцията за кредитен рейтинг оповестява периодично следната информация:

1. На всеки шест месеца данни за историческите проценти на неплатежоспособност за рейтинговите ѝ категории и дали процентите на неплатежоспособност за тези категории са се променяли с течение на времето;

2. Следната информация на годишна база:

a) списък на 20-те най-големи клиенти на агенцията за кредитен рейтинг по приходи;

б) списък на тези клиенти на агенцията за кредитен рейтинг, чийто принос за темпа на растеж на приходите на агенцията през предходната финансова година превишава темпа на растеж на нейните общи приходи през тази година над 1,5 пъти. Всеки клиент се включва в този списък само, когато през същата година с него са свързани над 0,25 % от общите приходи в целия свят на агенцията за кредитен рейтинг на глобално равнище.